كيقول واحد المثل ما يصح إلا الصحيح، وهادشي لي وقع لقناة Mbc5 لي دخلت للمغرب باش تلمع صورة آل سعود القاتمة خصوصا في سنوات الأخيرة بعدما طيح بنسلمان المملكة في مشاكل كبيرة. القناة السعودية فشلت في أنها دير بلاصتها في المغرب واخة دخولها كان بالفلوس الصحيحة وبغات دير ثورة في الإنتاج التلفزي المغربي، إلا أنه الإحصائيات كتبين بأنها ما عندهاش شعبية وسط لمغاربة واخة الحملة الإشهارية الصحيحة لي دارت. ‏قناة mbc5 بدأت من النهار الأول خاطئة وعوض ما تركز على فنانين مغاربة ديال بصح لي ممكن يعطيوها منتوج فني يليق، مشات للمؤثرين ديال الأنستكرام وتقداتهم بالجملة وعولت عليهم يشهرو القناة في حين هوما ما دايرين بلاصتهم حتى وسط المجتمع المغربي وكيعرفوهم غير الناس شوية من الناس ديال الأنستگرام. الإحصائيات الصادرة ولي كتقول أنه 75% من المغاربة كيشوفو القنوات المغربية التابعة للشركة الوطنية للإذاعة والتلفزة ودوزيم في وقت الذروة في شهر رمضان، كتبين تفضيل لمغاربة للقنوات الوطنية على القناة الدخيلة، وتبين انه كاينين مغاربة ما كيعرفوهاش بمرة. الأرقام المعلنة كتقول إنه باقي المغاربة ولي النسبة ديالهم 25% كيتبع القنوات الاخرى التابعة للقطاع الخاص، منها، شذى تيفي وقناة تيلي ماروك وقنوات أخرى عددها 1000 قناة. القناة الدخيلة لي بغات تطمس بعض المعالم المغربية بحال سينيما ريالطو، وبغات تشري كلشي بالفلوس خاصها تعاود سياستها الا بغات طول شوية، واخة الصراحة أي حاجة فيها السعودية مازال ملطخة بدم الصحافي خاشقجي وصعيب تحيد على المدى القريب. 
فشل كبير لقناة Mbc5 لي عولات على المؤثرين والمؤثرات باش دير بلاصتها فالمغرب.. الاحصائيات أكدات انها ماطفراتوش وبصمات أن الفلوس عمرها كانت الحل الوحيد